text: Безмер отбеляза празника си с показ на модернизираните Су-25 | Аеро
  Безмер отбеляза празника си с показ на модернизираните Су-25
  5 октомври 2020 в 21:31
  Днес, 5 октомври 2020 г., авиобаза Безмер тържествено отбеляза 69 години от своето създаване. Бяха показани и първите два български Су-25 преминали през ремонт и модернизация в Беларус.
  Празникът започна с тържествен строй, на който официални гости бяха заместник-министърът на отбраната господин Анатолий Величков, командирът на Военновъздушните сили генерал-лейтенант Цанко Стойков, командирът на авиобаза Граф Игнатиево генерал-майор Димитър Петров, командирът на авиобаза Крумово бригаден генерал Димитър Иванов, началникът на Висшето военновъздушно училище "Георги Бенковски" бригаден генерал Юлиян Радойски, директорът на дирекция "Политика по въоръженията" – МО полковник Владислав Шекеров, главният директор на главна дирекция "Инфраструктура на отбраната" – МО Елица Попова, командирът на зенитно-ракетната база на ВВС полковник Валери Ценов, командирът на базата за специална техника на ВВС полковник Цанко Василев, кметът на община Ямбол Валентин Ревански, заместник областният управител на град Ямбол Волен Дичев, командири на военни формирования от състава на видовете въоръжени сили, офицери от Командването на ВВС, както и ветерани, служили в авиобазата, съобщиха от ВВС.
  На статичен показ бяха извадени двата Су-25 (бордни номера 002 и 246), които бяха получени през септември от ремонт, удължаване на ресурса и модернизация. Работата бе извършена от беларуското предприятие "558-ми авиационен завод", а договорът е за общо осем самолета. Все още не са започнали летателните изпитания на самолетите, които са преди официалното им приемане от българската страна.
  Генерал-лейтенант Цанко Стойков отправи приветствие към личния състав на базата като им благодари за професионализма, отделеността и отличната подготовка, която показват по време на провежданите учения и тренировки и им пожела мигове на радост, щастие и успехи – професионални и лични.
  В свое обръщение пред тържествения строй, командирът на авиационна база Безмер полковник Милен Димитров също изказа своето признание за неуморния труд и изпълнението на воинския дълг на служещите в базата.
  Празникът продължи с полагане на венци и цветя на Паметника на загиналите при изпълнение на служебния си дълг летци.
  За проявен професионализъм, усърдие, трудолюбие и постигнати отлични резултати при изпълнение на служебните задължения, командирът на ВВС и командирът на военно формирование 26030 – Безмер наградиха военнослужещи и цивилни служители с предметни награди и грамоти.
  Част от програмата за отбелязване на годишнината беше и възможността на любители и приятели на авиацията да посетят летище Безмер и да разгледат статичния показ на авиационна техника, стрелково оръжие, специална и самолетообслужваща техника. Най-малките посетители любопитно разглеждаха изложените експонати и с интерес слушаха представянето на различните дейности от ежедневната работа във ВВС.
  На 5 октомври 1951 г. с Указ на Народното събрание и Заповед на министъра на отбраната към 1-ва изтребителна авиодивизия на летище Граф Игнатиево е сформиран 22-ри изтребителен авиополк, въоръжен с реактивния самолет Як-23. Същата година е пребазиран на летище Толбухин (днес Добрич). Тук полкът провежда подготовката си до 5 април 1955 г., когато е преместен на летище Безмер, край Ямбол и е превъоръжен със самолети МиГ-15.
  генерал Цанко Стойковгенерал Димитър ПетровБезмерВВС на БългарияСу-25 в България
  Парламента отказа да изслуша правителството за следващите осем F-16
  15 януари 2021 в 18:56
  2/3 от пилотските места са все още свободни във ВВВУ
  17 от обявените 25 места за "летец – пилот" във Висшето военновъздушното училище "Георги Бенковски"…